01.12.2014. 11-2.3.1/1214

Valsts kontrolei

Par kārtības ieviešanu Latvijas ostu pārvaldē

 Ministru kabinets ar Satiksmes ministrijas kā par transporta, tai skaitā ostu nozari atbildīgās ministrijas, kā arī citu iesaistīto ministriju starpniecību pēdējo gadu laikā ir veltījis daudz darba Latvijas ostu konkurētspējas stiprināšanā un pārvaldības efektivitātes uzlabošanā. Esam pateicīgi arī Valsts kontrolei par tās veiktajām pārbaudēm Rīgas un Ventspils brīvostu pārvaldēs, kā arī Liepājas Speciālās ekonomiskās zonas pārvaldē un apliecinām, ka darbs pie konstatēto pārkāpumu novēršanas un ieteikumu ieviešanas lielākoties jau paveikts un atsevišķos gadījumos vēl turpinās. Nedz Satiksmes ministrija, nedz valdība kopumā nav lēmusi atteikties no kārtības ieviešanas Latvijas ostu pārvaldēs. Jau iepriekšējās valdības laikā Satiksmes ministrijā izveidotā darba grupa analizēja gan Pasaules Bankas sniegtās rekomendācijas, gan arī citu darba grupas locekļu vai citu pētījumu piedāvātās rekomendācijas. Vēlos akcentēt, ka lielākoties to realizācija ir pašu ostu pārvalžu kompetencē un Satiksmes ministrija par to ir informējusi ostu pārvaldes. Vienlaikus Satiksmes ministrijas sagatavotie priekšlikumi ostu pārvalžu modeļa maiņai, palielinot valsts puses ietekmi ostu pārvalžu valdēs, neguva koalīcijas partneru atbalstu, veidojot Deklarāciju par Laimdotas Straujumas vadītā Ministru kabineta iecerēto darbību. Tomēr Satiksmes ministrija aicina rīkot sasvstarpēju koalīcijas partneru diskusiju 2015.gada janvārī, lai detalizēti apspriestu pārvaldības modeli un varētu sagatavot visiem koalīcijas partneriem pieņemamu juridisko risinājumu.

 Finanšu ministrija, Ekonomikas ministrija un Vides aizsardzības un reģionālās attīstības ministrija atbalsta Latvijas ostu pārvaldības sakārtošanu un to darbības pilnveidošanu atbilstoši labiem pārvaldības principiem un sniegs atbalstu Satiksmes ministrijai ostu darbības likumdošanas sakārtošanai savas kompetences ietvaros.

Iesniedzējs: Satiksmes ministrs A.Matīss

Vīza: Valsts sekretārs K.Ozoliņš

19.12.2014. 9:25

251

A.Starikova 67028154

anna.starikova@sam.gov.lv